Változatok szabadulószobára

A továbbképzésben részt vevő kollégáknak nem volt kötelező az általunk felkínált minta alapján elkészíteniük a szabadulószobát, előállhattak saját ötlettel is. Teleki József munkája erre a megoldásra egy kiemelkedően kreatív példa.

ALAP ADATOK

Iskola: Szolnoki Szakképzési Centrum Ruhaipari Középiskolája és Általános Iskolája
Csoportvezető: Teleki József 
Csoporttagok: 9. K osztály − 20 fő (5X4 fős csapatokban)

TERVEZÉS
Célcsoport: Szakgimnázium 9. évfolyamos diákjai
Tantárgy: Informatika

VÁZLATOS ÓRATERV
A játék helyszíne egy előre berendezett tanterem. A játékot 3-4 fős csapatok játszhatják. A játékidő: 40 perc. A tanulóknak egy virtuális széfet kell kinyitniuk. A páncélszekrényt nyitó számkombináció megszerzéséhez QR-kódot kell megkeresniük a tanteremben. Mindegyik QR-kód egy feladatot rejt, amelyet ha helyesen oldanak meg, hozzájutnak a számkombináció egyik eleméhez. A feladatokat tetszőleges sorrendben oldhatják meg, de a széf csak a megfelelő sorrendbe beírt számsor esetén nyílik. Ha a diákok bemutatják a mobiltelefonjukon a kinyitott széfet, akkor a csapat minden tagja kap egy Riszi Bankót, melyet a tanév során beválthatnak, és így egyszer mentesülhetnek a dolgozatírás, vagy felelés alól.
A kerettörténet: 
A messzi-messzi időben a középiskolánkat alapító lázadó diákok, az ős Jedi lovagok tudását felhasználva megalkották a varázserővel bíró Riszi Bankót. A Jedi hagyományok szerint, amelyik osztály birtokolja a Riszi Bankót, annak nem kell dolgozatot írni, nem kell felelnie egy álló hétig. 
A bankót azonban a Sötét oldal tanárai, élükön a gonosz informatikatanárral ellopták, és egy széfbe zárták. A ti feladatotok megkeresni elrejtett öt QR-kódot a tantermen belül! Ha jól dolgoztok, és megoldjátok a feladatokat, megtudjátok azt a hatjegyű számsort, amivel ki lehet nyitni a Riszi Bankót rejtő virtuális páncélszekrényt.

A KÓD LEGYEN VELETEK!
Szükséges eszközök:
· Mobiltelefon QR-kód olvasóval
· internet hozzáférés
· Riszi Bankó kinyomtatva annyi példányban ahány fős az osztály
· papír, ceruza a kódolási feladatok megoldásához
· Kinyomtatott QR-kódok a tanteremben elrejtve, illetve a befejező QR-kód a tanterem ajtaján kiragasztva.

A feladatok és megfejtéseik:
Jelszó (kvíz):
	Melyik a legbiztonságosabb jelszó?
a) Kiscica123
b) 2010januar2
c) 987654321
d) AxRz+z4L=61 (helyes válasz)

Kinek mondhatod el a jelszavad?
a) Legjobb barátodnak
b) Tanárodnak
c) Senkinek (helyes válasz)
d) Szomszéd öreg néninek

Mikor kell módosítani a jelszavad?
a) Az alapértelmezett jelszót az első bejelentkezéskor (helyes válasz)
b) Rendszeresen, de évente célszerű (helyes válasz)
c) Erős jelszót sohasem kell módosítani
d) Csak akkor, ha feltörték

Jelöld az IGAZ állításokat!
a) Ne mentsd a jelszavad a böngészőben! (helyes válasz)
b) Jó minden alkalmazásban ugyanazt a jelszót használod, mert így nem felejted el.
c) Ne használj jelszó-emlékeztetőt! (helyes válasz)
d) Legyen rád jellemző a jelszó!

Melyik a legbiztonságosabb megoldás mobiloknál a jelszó helyett?
a) Semmit. Csak a jelszó a jó megoldás.
b) Arcfelismerés (helyes válasz)
c) Ujjlenyomat (helyes válasz)
d) Mintázat

Rosszindulatú programok (párosító)

	Vírus
	Rosszindulatú kód, mai akkor fertőz, ha futtatják.

	Féreg
	Emberi beavatkozás nélkül sokszorozódik, kihasználva a biztonsági réseket. Lelassítja a gépet.

	Trójai programok
	Legális szoftvernek álcázott programmal települ a gépre és utat nyit a támadónak.

	Zsarolóprogramok
	Blokkolják a számítógéphez való hozzáférést addig, amíg váltságdíjat nem fizetnek. Általában féregként vagy trójai programként terjednek.

	Kémprogram (rootkit)
	Az operációs rendszert módosító szoftver, amely „hátsó ajtót” nyit a támadónak.

	Spam
	Az interneten küldött kéretlen üzenetek, amelyek reklámozás, adathalászat, rosszindulatú programok terjesztése stb. céljából készülnek.

	Adathalászat (phishing)
	Legálisnak álcázott csaló e-mail

	Kémprogramok (spyware)
	Internetes böngészéskor települő program, mely a felhasználó adatait lopja el.



Kétszintű hitelesítés (titkosírás):
A többtényezős hitelesítés azt jelenti, hogy egy felhasználó csak akkor kaphat hozzáférést bizonyos személyes adatokhoz, dokumentumokhoz, tartalmakhoz, ha többféle bizonyítékkal is igazolja személyazonosságát.  Az első lépés általában jelszót a másodikban egy e-mailben vagy SMS-ben küldött kulcsot kell megadni. Hogy mely általad is ismert szolgáltatásnál élhetsz vele, megtudod, ha a képen látható kódkerék segítségével megfejted a titkosírást: IDFHERRNCJRRJOH !

Megfejtés: Facebook Google (szóközzel a kettő között)

Védekezés a spam ellen (kódfejtő):
Az ábra egy szót rejt, melyet a betűk megtalálásával tudtok megfejteni.
Minden sor egy betűt rejt.
A megfejtés egy tipp ahhoz, hogy mit csinálj, ha több olyan embernek küldesz e-mailt, akik nem ismerik egymást!
[image: ]
Megfejtés: titkos másolat

Adathalászat (kódolvasó):
Az adathalászat tipikus módszere van elrejtve ebben a szótáblában. Hogy megtaláld a leírást kövesd a kódot!
A lépéseket kötőjelek választják el, minden lépés a következő betűhöz vezet. Indulj a @-tól!
F1J1-L1J1-L2B1-L2J1-L3B1-J3F1-F7-B1L6-J2-F4-B2-L1J1-L7-B2L1-J1F2-L4
(F=fel, L=le, B=balra, J=jobbra)
[image: ]
Megfejtés: megtévesztő email

A virtuális széfet nyitó kombináció: 94718

DIGITÁLIS FORRÁSOK ÉS EGYÉB KELLÉKEK ELKÉSZÍTÉSE

	A Riszi Bankó
	Ezt kapják meg a feladatot sikeresen teljesító, a virtuális széfet kinyitó diákok. (Természetesen nagyobb, bankó méretben)
	
[image: ]


	Jelszó
	Öt kérdésből álló kvíz feladat a biztonságos jelszavakkal kapcsolatosan. A játékos addig nem mehet tovább a következő kérdésre, amíg meg nem találja a helyes választ.

Helyes megoldás esetén a csapat hozzájut a páncélszekrényt nyitó számkombináció első számjegyéhez, amely a 9.
	[image: QR Code]


	Rosszindulatú programok
	A rosszindulatú programok típusait és a jellemzőiket kell párosítania a diákoknak.

Helyes megoldás esetén a csapat hozzájut a páncélszekrényt nyitó számkombináció második számjegyéhez, amely a 4.

	Kétszintű hitelesítés
	A diákoknak kódkerék segítségével kell megfejteniük egy titkosírást, mely elárulja milyen általuk kedvelt szolgáltatásoknál élhetnek a kétszintű hitelesítéssel.

Helyes megoldás esetén a csapat hozzájut a páncélszekrényt nyitó számkombináció harmadik számjegyéhez, amely a 7.

	[image: QR Code]


	Védekezés a spam ellen
	A tanulók egy tippet kapnak, hogyan küldjenek e-mailt egyszerre több embernek, akik nem ismerik egymást. A megoldás ASCII kóddal megalkotott színkódot kel dekódolniuk.


Helyes megoldás esetén a csapat hozzájut a páncélszekrényt nyitó számkombináció negyedik számjegyéhez, amely a 1.

	Adathalászat
	A diákoknak egy betűtáblában kell lépkedniük egy kódot követve. Minden lépéssel egy betűhöz jutnak, melyet összeolvasva egy adathalász módszert ismernek meg.


Helyes megoldás esetén a csapat hozzájut a páncélszekrényt nyitó számkombináció ötödik számjegyéhez, amely a 8.

	[image: QR Code]


	Széf
	Itt kell beírni a megfejtett számkombinációt. Ez a QR-kód nincs elrejtve.

A virtuális széfet nyitó kombináció: 94718.

	A kinyitott széf

	https://dbimg.eu/i/m8qyvnj9bv.jpg

A JÁTÉK LEBONYOLÍTÁSA, TAPASZTALATOK ÖSSZEGZÉSE

Iskolánkban minden szeptember egy „beszoktató” héttel kezdődik, amelyen a 9. osztályos diákok játékos feladatok segítségével ismerkednek az iskolával és egymással. Erre az alkalomra készült az a játék, melynek alapját felhasználtam ehhez a szabadulószobához is. Bár most csak egy osztállyal próbáltam ki a játékot, ám ezúttal is nagy sikert aratott.
A felelést vagy dolgozatot egy alkalommal kiváltó kupon (Riszi Bankó) ezúttal is jó motivációnak bizonyult, a játékosítás pedig a máskor kevésbé aktív tanulókra is kedvezően hatott. 
A csapatok többféle technikával próbáltak kijutni a teremből. Voltak, akik együtt dolgoztak, közösen próbálták megoldani a feladatokat. Az újabb QR-kódot pedig azután keresték, ha megszerezték a széfet nyitó kombináció egyik elemét. Mások inkább specializálódtak, voltak kódkeresők és kódfejtők. De egy csapat minden tagja külön-külön próbált megbirkózni egy-egy feladvánnyal, és az így megszerzett számokat tették a „közösbe”.
A tapasztalatok szerint a legtöbb időt a kódolásos feladatok vették el a csapatoktól. Az színekre fordított ASCII-kódtábla használata, pontosabban a feladat értelmezése több csapatnál igényelt egy kis segítséget.
Összességében azonban sikeres volt a szabadulószoba, mely hozzájárult a diákok digitális tartalmak védelmével kapcsolatos ismereteinek bővítéséhez.

